Stella-koshuismoorde: Xander verander van plan oor borgtogXander Bylsma. Foto: Facebook Xander Bylsma (19), wat aangekla word van die moord op Sharnelle Hough (17) en Marna Engelbrecht (16), gaan nie soos verwag Woensdag ’n borgtogaansoek bring nie. Bylsma het op 28 Mei vlugtig in die Vryburg-landdroshof in Noordwes verskyn. Hy het nie om borgtog aansoek gedoen nie en die saak is tot 6 Augustus uitgestel vir verdere ondersoek. Bylsma het egter later besluit om wel vir borgtog aansoek te doen en die aansoek sou vandag in die Vryburg-landdroshof aangehoor word. Moolman Wessels, Bylsma se regsverteenwoordiger, het aan Maroela Media bevestig die borgtogaansoek is egter voorlopig laat vaar. Hy kon nie meer besonderhede bekend maak oor hoekom die besluit geneem is nie en het gesê dit is vertroulike inligting tussen hom en sy kliënt. Volgens Wessels kan sy kliënt egter enige tyd besluit om wel ’n borgtogaansoek te bring of tot 6 Augustus wag wanneer hy weer in die hof verskyn en dan aansoek doen. Sharnelle Hough (17), links, en Marna Engelbrecht (16). Foto: Via Facebook Sharnelle en Marna se liggame is op 26 Mei in hul koshuis by die Hoërskool Stella gevind. Die meisies, albei in gr. 11, was veronderstel om die Saterdagoggend die skoolbus te haal om sport op Koster te gaan kyk. Toe hulle nie die oggend die bus haal nie, het die koshuismoeder na hulle gaan soek en op Sharnelle se liggaam afgekom waar sy aan ’n nylontou aan die trapreling hang. Die polisie is ontbied en Marna se liggaam is in die badkamer aangetref. Sy is moontlik verwurg en daar was ’n handsakband om haar nek. Die polisie het aanvanklik ’n geregtelike doodsondersoek van stapel gestuur om vas te stel of vuilspel betrokke was, maar dit is spoedig na moord verander. Bylsma is dieselfde dag by sy huis in Stella in hegtenis geneem. Bylsma en Sharnelle was voorheen in ’n verhouding, maar het die verhouding beëindig.